БЪЛГАРСКА ДЖУ ДЖИЦУ ФЕДЕРАЦИЯ
ПРАВИЛНИК

за статута на състезателите по Джу джицу и реда за
прехвърляне и преотстъпване на състезателни права

РАЗДЕЛ I
Общи положения

Чл. 1. Настоящият правилник регламентира условията за придобиване и прекратяване на състезателните права на състезателите по Джу джицу, както и реда за прехвърляне и преотстъпване на състезателни права в клубовете по Джу джицу, членове на БДДФ.

Чл. 2. Правомощия по прилагане на Правилника имат органите и длъжностните лица на БДДФ, а да го тълкува и взема решения има Управителният съвет на БДДФ, който

разглежда и решава всички възникнали спорове, както и неупоменатите в настоящия Правилник казуси.

Чл. 3. Настоящия правилник урежда условията и реда за картотекиране на лицата участващи в тренировъчната и спортно - състезателната дейност в съответствие със Закона за физическото възпитание и спорта, и Правилника за статута на съзтезателите на JJIF (Ju jitsu International Federation). 
Чл. 4. Право да бъдат картотекирани имат лица, които са български граждани, граждани на държави – членки на Европейския съюз, на страните по Споразумението за Европейското икономическо пространство или на Конфедерация Швейцария или чужди граждани, на които е разрешено дългосрочно пребиваване в Република България. 
- Картотекирането се извършва само след изразено писмено желание от лицето, желаещо да бъде картотекирано. 
- Лице на възраст под 18 години може да бъде картотекирано като спортист по определен вид спорт при спазване на разпоредбите на чл. 3 и 4 от Закона за лицата и семейството.

Чл. 5. Картотекирането е със срок за една спортно - състезателна година. Състезателните права принадлежат на спортния клуб в който състезателят е картотекиран и на спортиста -

аматьор или спортиста професионалист.

Чл. 6. Единствено БДДФ предоставя състезателни права на българските състезатели по джу джицу.

Чл. 7. Състезателните права, произтичащи от картотекирането, се прекратяват:

a) по взаимно съгласие на страните;

б) при писмено изразено желание на картотекираното лице;

в) с изтичане на срока на картотекиране;

г) при смърт или поставяне под пълно запрещение на картотекираното лице;

д) при заличаване регистрацията на спортния клуб.
е) при прекратено членство на СК в спортната федерация. 

Чл. 8. БДДФ може да отнеме състезателните права на картотекиран от нея спортист за определен период от време или окончателно в следните случаи:

a) по нейна инициатива;

б) при мотивирано предложение от спортния клуб, притежаващ състезателните права;

в) по предложение изпълнителния Директор на антидопинговия център 

г) по предложение на JJIF (Ju jitsu International Federation). 
Чл. 9. По смисъла на този правилник статутът на състезателя по джу джицу

е два вида:

- спортисти - аматьори;

- спортисти - професионалисти.

РАЗДЕЛ IІ

Процедура на картотекиране

Чл. 10. БДДФ издава членска карта  на всеки свой член.

Чл. 11. В началото на всяка спортно състезателна година, но не по късно от датата на първото състезание спортните клубове предоставят в секретариата на федерацията следните документи:

/1/ списък на състезателите от клуба, които ще бъдат картотекирани за годината

/2/ заявление, потвърждаващо желанието на състезателя да бъде картотекиран. Когато състезателя е навършил 18 години, заявлението е от него самия. Когато състезателя не е навършил 18 години, заявлението е от неговите родители или настойника.

/3/ Членска карта на всеки кандидат за картотекиране за полагане на съответната заверка

Чл. 12. Данните на всеки картотекиран състезател се въвеждат в електронна база данни на БДДФ.

Чл. 13. Състезателите се състезават във възрастови групи, както следва:

a) деца – 6 - 8 ,9 -10, 11 - 12, 13 – 14 годишни

б) младша възраст – 15 - 16 годишни

в) старша възраст – навършили 16 и ненавършили 21 г. към датата на провеждане на съответното първенство

г/ Младежи и девойки - навършили 18 и ненавършили 18 г. към датата на провеждане на съответното първенство

д) жени, мъже - навършили 18 г. към датата на провеждане на съответното първенство

РАЗДЕЛ IIІ

Състезателни права на състезател по Джу джицу със статут на

спортист - аматьор

Чл. 14. Състезател по джу джицу със статут на спортист – аматьор е този, който провежда системна тренировъчна и състезателна дейност по спорта джу джицу в спортен клуб, член на БДДФ, но това не е основната му професия и същият не е страна по трудов договор за тази си дейност.

Чл. 15. Аматьорският статут на състезателя по джу джицу не се променя, ако той е подпомогнат финансово от своя клуб за разходи по спортно усъвършенствуване, пътуване, хотел, храна и други разходи, свързани с подготовката и участието му в състезания.

Чл. 16. Всеки състезател по джу джицу има право да участва в състезания в течение на една спортно - състезателна година само от името на спортния клуб, който го е картотекирал.

Чл. 17. Състезател - аматьор придобива по избор състезателни права от името на друг клуб, ако клубът в който членува преустанови дейността си.

Чл. 18. При обединяването на два или повече клуба на територията на едно населено място състезателите придобиват състезателни права от името на обединения клуб. Състезателите

могат да променят членството си и да придобиват състезателни права от друг клуб при спазване разпоредбите за трансфер.

Чл. 19. При разделянето на един клуб по джу джицу на два или повече клуба, всеки състезател има право свободно да избира в кой от клубовете да членува, като подаде молба до БДДФ.

Чл. 20.Състезатели, които се състезават в чужбина, запазват правото си на участие в състезанията от националния спортен календар от името на клуба, в който са членували преди заминаването си за чужбина, при условие, че са картотекирани от БДДФ, ако това е предвидено в договора за трансфер. 
Чл. 21. Когато състезателните права се прекратят съгласно условията на чл. 7 т. б, същите не могат да бъдат придобити от друг клуб за същия състезател за същата спортно състезателна година.

РАЗДЕЛ IV

Състезателни права на състезател по джу джицу със статут на спортист - професионалист

Чл. 22. Състезател по джу джицу със статут на спортист - професионалист е всеки състезател, за който спортът е основна професия и е подписал трудов договор със спортен клуб по джу джицу, член на БДДФ.

Чл. 23. Всеки състезател по джу джицу, навършил 18 години има право да придобие статут на спортист - професионалист, като поиска между него и клуба, към който е картотекиран, да бъде подписан трудов договор.

Чл. 24. Състезател по джу джицу със статут на спортист - професионалист получава състезателни права от БДДФ след представяне на заявление до БДДФ и сключен трудов договор със съответния спортен клуб по джу джицу.

Чл. 25. Клубната принадлежност на състезател по джу джицу е в клуба, с който състезателят е в трудово правоотношение.

Чл. 26. Състезател – професионалист, подписал за една и съща спортно - състезателна година или за един и същ период договори с повече от един клуб се санкционира от БДДФ с лишаване от състезателни права за срок от една спортно - състезателна година.

Чл. 27. След изтичане на срока на професионалния трудов договор с последния клуб, състезателят може да сключи професионален трудов договор с друг клуб, като се спазват

трансферните правила.

Чл. 28. /1/ Притежаваните състезателни права от клуба по джу джицу се преустановяват при записване за студент във ВУЗ.

/2/ След дипломирането си, състезателните права се възстановяват в клуба, към който състезателят последно е бил картотекиран.

Чл. 29. Трудовият договор между клуба и състезател по джу джицу може да бъде прекратен при следните условия:

- по взаимно съгласие;

- по вина на клуба по джу джицу;

- по вина на състезателя.

Чл. 30. При прекратяване на договора по вина на спортния клуб по джу джицу, в който членува състезател по джу джицу с професионален статут, същият е свободен да подпише трудов договор с друг клуб по джу джицу по избор.

Чл. 31. Всички спортни клубове - членове на БДДФ, са длъжни да уведомяват в седемдневен срок БДДФ за всички промени в трудовите правоотношения със спортистите.
РАЗДЕЛ V

Прехвърляне и преотстъпване на състезателни права на

състезателите по джу джицу - аматьори и професионалисти

Чл. 32. Правата, задълженията и процедурата при прехвърляне или преотстъпване на състезателни права на състезател по джу джицу със статут на спортист - професионалист или спортист - аматьор, независимо от това, дали той преминава в друг български или чуждестранен клуб се регламентират от БДДФ в този правилник.

Чл. 33. БДДФ се уведомява за извършеното прехвърляне или преотстъпване със заявление от новия клуб, към която е приложено удостоверение от предишния клуб, потвърждаващо прехвърлянето или преотстъпването.

Чл. 34. След полученото заявление за прехвърляне или преотстъпване в БДДФ се извършва съответното вписване в трансферния регистър.

Чл. 35. Правата за прехвърляне и преотстъпване могат да бъдат притежание само на спортния клуб по джу джицу, с който състезателят по джу джицу със статут на спортист - професионалист има сключен трудов договор или в който състезателят по джу джицу със статут на спортист - аматьор е картотекиран. 
Санкции

Неспазването или нарушението на настоящия Правилник се санкционират от УС на БДДФ съгласно Устава на БДДФ и действащата нормативна уредба на ММС. 
